મકરન્દભાઈ દવેલિખિત અને નવભારત સાહિત્ય મંદિર પ્રકાશિત ‘પથદીપ’ લઘુ પુસ્તિકામાં એક સુંદર વાત પ્રસ્તુત કરવામાં આવી છે. ‘સામાન્ય બનો, સરળ રહો’ એ જ જીવનનું સૂત્ર હોવું જોઈએ. ખાસ કરીને જ્યારે ઉચ્ચ કે અતિ ઉચ્ચ પદ પ્રાપ્ત થાય ત્યારે પણ જીવની સ્વાભાવિકતા રહે તો એ ખરી પ્રાપ્તિ ગણાય.’ આ પછી અવતારી પુરુષોના જીવનની મહાનતા અને નમ્રતાના દાખલા ટાંકતાં ઉમેરવામાં આવ્યું છે કે ‘આપણે જેમને અવતાર માની પૂજીએ છીએ તેમણે આ સામાન્ય માણસની જેમ રહેવામાં સંકોચ અનુભવ્યો નથી. ભગવાન રામે તો મહાબળવાન રાક્ષસો સામે વાનરસૈન્ય તૈયાર કર્યું હતું. હનુમાનને ભેટી તેમને મહાવીર બનાવી પોતાના દૂત તરીકે સ્થાન આપ્યું હતું અને પોતાના ભરતસમા બંધુ માન્યા હતા. ભગવાન કૃષ્ણ ગોવાળિયાઓ સાથે ગોવાળ બની ખેલ્યા હતા અને યુધિષ્ઠિરના રાજસૂય યજ્ઞ વખતે એંઠી પતરાળીઓ ઉપાડવામાં પણ નાનમ નહોતી રાખી. દરિદ્ર સુદામાને તેમણે પોતાના મિત્ર ગણી માન આપ્યું હતું. પ્રામાણિક મનુષ્ય તરીકે જીવવું ઘણી મોટી વાત છે. એટલા માટે તુલાધાર શૂદ્રને આપણે જાજલી મુનિ જેવા સિદ્ધ યોગી કરતાં વધુ માન આપ્યું છે.’